arnastofnun/IGC-2024 huggingface dataset:
Ómálefnalegur erfðaprófessor

Ómálefnalegur erfðaprófessor, Ólafur S. Andrésson, þykist hafa meira vit en aðrir á umræðunni um ræktun á erfðabreyttu byggi. Hann hefur samt ekki meira vit en ég eða aðrir á pólitískum ákvörðunum um takmarkanir á útiræktun þess. Það er staðreynd, að heilir landshlutar í Evrópu hafa alveg bannað ræktun á erfðabreyttu korni, sennilega hálf Vestur-Evrópa að flatarmáli. Þetta er ein helzta röksemdin gegn erfðabreyttu korni og Ólafur hefur ekkert sérstakt vit á henni. Hroki hans sker í augu, er hann sakar aðra um málefnaskort. Að baki bannsins í Evrópu eru ótal erfðaprófessorar, sem eru marktækari en hann.
Ofsatrúar hægri vefsía

Síminn notar ofsatrúar hægri vefsíu frá Websense. Hún síar ekki bara klám og ofbeldi af vefnum. Síar líka vinstri pólitík, til dæmis skoðanir kommúnista og anarkista. Er greinilega ein af þessum síum, sem framleiddar eru fyrir ofbeldishneigð stjórnvöld í þriðja heiminum. Síminn er hægri sinnuð stofnun, hlutafélagavædd í faðm hægri ofsatrúarmanna. Síminn biðst ekki afsökunar og útvegar ekki ópólitíska síu. Margrét Stefánsdóttir spunakarl segir bara, að þessi sía sé bezt í heimi (Sér er nú hver bezt). Fólk verði sjálft að aftengja síuna, ef það vilji óheftan aðgang að öllu litrófi stjórnmála.
Okkur vantar gula pressu

Var í panil hjá blaðamannafélaginu í fyrrakvöld, sem ekki er í frásögur færandi. Lýsti utanaðkomandi erfiðleikum, sem hefðu síðastliðinn áratug raskað fjárhag hefðbundinna fjölmiðla. Ég sagði fundinum samt ekki frá, að einn vandi fjölmiðlunar og samfélags er, að hér er alltof lítið um gula pressu. Allur þorri fólks nærist eingöngu á fjölmiðlum, sem samdir eru af vel siðuðum hundum. Menn hefðu betra af að lesa texta eftir illa siðaða villiketti. Ég lét kyrrt liggja, fannst selskapið ekki næmt fyrir rökum af þessu tagi. Öll önnur Norðurlönd hafa aðgang að útbreiddri pressu gulri.
Látalæti í dagblöðunum

Stjórnarandstöðublöðin Fréttablaðið og Morgunblaðið slá því upp á forsíðu, að fólk sé almennt með böggum hildar vegna hærri tolla á benzíni og áfengi. Sjálfur þekki ég engan, sem er miður sín út af þessu. Flestir, sem ég þekki, vita, að ýmsir fleiri skattar verða hækkaðir og að ýmis opinber þjónusta verður skert. Flestum er nefnilega kunnugt um, að hér varð hrun í haust. Og flestum er kunnugt um, að afleiðingarnar munu snerta fjárhag okkar allra. Stjórnarandstöðublöðunum og viðmælendum þeirra virðist ekki kunnugt um neitt af þessu. Auðvitað eru þetta bara ódýr látalæti í stjórnarandstöðublöðunum.
Andóf gegn benzínverði

Benzínkaupendur knýja ekki niður verð á benzíni með því að sniðganga tvö af þremur stóru olíufélögunum. Meiri hugsun og nákvæmni verður að vera í andófi af þessu tagi. Nær er að taka sig saman um að sniðganga á hverjum degi þau tvö félög, sem þá hafa hærra verð. Það er nefnilega breytilegt, hvaða félög hafa lægst verð hverju sinni. Aðgerðir fólks þurfa að vera sveigjanlegar til að mæta verðbreytingum olíufélaganna. Hugsanlegt er að vísu, að þetta leiði til sama verðs hjá öllum þremur. En þar með kæmi berlega í ljós verðsamráð þeirra. En ég hef enga trú á, að Íslendingar geti sýnt slíka samstöðu.
Neyzlustýring með tollum

Hærri tollar á benzíni og áfengi ná árangri, ef þeir minnka notkunina, en auka ekki tekjur ríkisins. Gjaldeyrir sparast, ef minna af benzíni og áfengi er flutt til landsins. Ef fólk fer að ganga eða hjóla eða taka strætó. Ef fólk hættir að drekka sér til óbóta um hverja helgi. Ef fólk stendur hins vegar undir auknum útgjöldum, var alltaf ástæðulítið að kvarta yfir lakari lífskjörum. Hafa má til marks um kosti tollahækkana á benzíni og áfengi, að heillum horfið Alþýðusamband er þeim andvígt. Nú þarf að koma á sykurtolli til að draga úr innflutningi sykurs og snarbæta þannig heilsufar okkar.
Þrjár góðar tillögur

Merkileg tilraun til lýðræðis felst í þremur tillögum þingflokkanna um aðildarumsókn að Evrópusambandinu. Þær eru að verulegu leyti eins. Auðvelt á að vera að brúa bilið milli stjórnarflokkanna og Borgarahreyfingarinnar, sem er Evrópusinnuð. Hugsanlegt er líka að reyna að ná sáttum við Sjálfstæðið og Framsókn. Stjórnarflokkarnir eiga að gefa sér tíma til að reyna það, til dæmis mánuð. Þá reynir á heilindi stjórnarandstöðunnar. Eindregin samstaða um niðurstöðu er æskileg. Ef það gengur ekki, má samþykkja umsókn með naumum meirihluta. Aðalatriðið er að anda rólega og gefa sér tíma til samráðs.
Okkur vantar dómsmálið

Bretland beitti hryðjuverkalögum gegn IceSave og óbeint gegn Íslandi. Fyrir slíku var ekki gert ráð, þegar lögin voru sett. Margir lögmenn telja þetta misbeitingu, því að viðfangsefnið var ekki á sviði hryðjuverka. Vanhæfa stjórnin mannaði sig ekki upp í að höfða dómsmál gegn brezku stjórninni fyrir síðustu áramót. Kanna þarf, hvort aðgerðaleysið stafaði af hræðslu við Alþjóða gjaldeyrissjóðinn og Evrópusambandið. Ljóst er, að þær stofnanir voru ekki hrifnar af hugmyndinni um málaferli. Við þurfum að komast að hinu sanna um afskipti lykilmanna og erlendra lykilstofnana að þessu sóðamáli.
Tveir vinnufúsir af tvöhundruð

Tvöhundruð málarar eru atvinnulausir og tveir þeirra sækja um auglýsta vinnu. Þetta er bezta dæmið um, að atvinnuleysisskráning er brengluð. Sumir eru að vinna svart, miklu fleiri en Vinnumálastofnun segir. Í haust tæmist atvinnuleysissjóðurinn, svo að ekki er seinna vænna að ná tökum á skráningu atvinnulausra. Nauðsynlegt er að hreinsa til í skráningunni. Peningar af skornum skammti eiga að renna til þeirra, sem þá þurfa og eiga rétt á þeim. Hingað til hafa gagnaðgerðir Vinnumálastofnunar verið fúskið eitt. Áberandi framkvæmdir við tónlistar-monthúsið í höfninni hafa verið unnar á svörtu.
Einn þingmaður á lífi

Húrra fyrir Álfheiði Ingadóttir. Vinstri græn eru ekki alveg dauð úr öllum æðum. Hún krefst siðvæðingar bankanna. Heimtar, að auglýstar verði stöður bankastjóra og annarra lykilstarfsmanna bankanna. Mótuð verði eigendastefna ríkisins, svo að bankarnir keyri ekki lengur á sjálfstýringu. Hún er andvíg sérstökum eignaumsýslufélögum bankanna, sem eru án gegnsæis og starfa í skjóli bankaleyndar. Það er eins og ríkisstjórnin hafi engin tök á bönkum sínum, sé máttlaus gegn inngróinni spillingu. Svartasta dæmið um bankaruglið er ráðning Steinþórs Baldurssonar IceSave-greifa til Landsbankans.
Tími Huldu er löngu liðinn

Hulda Gunnlaugsson spítalaforstjóri glotti fábjánalega í sjónvarpi. Virtist ekki kunna annað. Kom sér undan að ræða ráðningu Einars Karls Haraldssonar sem blaðurfulltrúa án auglýsingar. Virðist telja innan síns gerræðissviðs, hvort lög um atvinnuauglýsingar séu virt eða ekki. Virðist telja laun hjá ríkisfyrirtækinu Landspítalanum vera sitt einkamál. Glott-forstjórinn er greinilega langt aftan úr græðgisöld. Hún tekur við Samfylkingarkvígildi úr hendi Össurar Skarphéðinssonar utanríkisráðherra eins og ekkert hafi gerzt í samfélaginu. Tími hinnar glottandi Huldu Gunnlaugsdóttur er löngu liðinn.
Hávær þögn vinstri grænna

Birgitta Jónsdóttir er eini þingmaðurinn, sem hefur brugðizt við gagnrýni á útiræktun erfðabreytts byggs á Íslandi. Það sýnir, hve heillum horfin eru vinstri græn í máli, sem erlendir systurflokkar berjast gegn. Í Evrópu er tvíþætt andstaða gegn erfðabreyttum mat. Í fyrsta lagi vill fólk, að merkt sé á umbúðum, að matur sé úr erfðabreyttum hráefnum. Í öðru lagi hafa heil héruð og landshlutar lýst yfir banni við erfðabreyttri ræktun. Segja má, að hálf Evrópa sé orðin bannsvæði. Græðgisvætt Ísland er að venju aftur í rassi í öryggismálum af þessu tagi. Þögn vinstri grænna er hávært dæmi um það.
Kynslóðin sem tapaðist

Páll Vilhjálmsson bendir í bloggi sínu á ónýta kynslóð stjórnenda, 30-60 ára. Þetta er kynslóð græðgisvæðingarinnar. Hún hefur stjórnað fyrirtækjum og stofnunum frá aldamótunum. Hún hefur keyrt okkur út í fenið og mun ekki hala okkur á fast land aftur. Ófært er að hafa slíkt fólk í skilanefndum banka og í fjármálaeftirliti, í stjórnum og forstjórastöðum endurreistra fyrirtækja. Páll vill virkja stjórnendur um sjötugt, sem seztir voru í helgan stein. Endurnýta má hluta af kynslóð græðgisvæðingarinnar með því að senda hana á endurmenntunarnámskeið í viðskiptasiðferði. Ég er sammála Páli.
Dó næstkomandi sunnudag

Orðin “síðastliðinn” og “næstkomandi” í jarðarfaratilkynningum eru dæmi um sjálfvirkar klisjur, sem stýra íslenzkri tungu.

Hlynur Þór Magnússon bendir á þetta í bloggi sínu. Andlátsdagur getur ekki verið næstkomandi og boðaður jarðarfarardagur getur ekki verið síðastliðinn. Þess vegna þarf ekki að taka fram, að þessu sé öðruvísi farið. Það liggur í hlutarins eðli. Texti frétta og tilkynninga er fullur af óþarfa aukafroðu, sem bætir engu við frásögnina. Allan aga skortir í frásögn á íslenzku. Á námskeiði mínu um fréttastíl léku menn sér að því að helminga fréttir án þess að sleppa neinu nema froðu.
Tálsýn um evru á 125 krónur

Sérfræðingar aðila vinnumarkaðarins eyða tíma í að gæla við tálsýn um fast krónugengi. Evran færi úr 177 krónum í 125 krónur. Hún er í rúmlega 200 krónum erlendis, sem er nær lagi. Ef stjórnvöld og Seðlabankinn hlusta á þessa fastgengis-vitleysu, erum við í vondum málum. Tæknilega gjaldþrota seðlabanki hefur ekki efni á að halda krónunni uppi handvirkt. Við getum ekki búið í upphafi 21. aldar við gjaldþrota hagkerfi Varsjárbandalagsins sáluga. Við léttum ekki byrðum af heimilum og fyrirtækjum með sjónhverfingu. En mál þetta allt sýnir, hversu vitlausir eru sérfræðingar vinnumarkaðarins.
Hlustið ekki á vitleysinga

Ég trúi Þór Saari. Hann segir sérfræðingana, sem komu fyrir Efnahags- og viðskiptanefnd Alþingis ekki hafa verið með fæturna á jörðinni. Þeir hafi talað eins og hér hafi ekki orðið neitt efnahagshrun. Flestir vildu halda áfram eins og ekkert hafi í skorizt. Þetta voru sérfræðingar frá bönkum, stjórnsýslu og hagsmunasamtökum. Ég þekki þetta. Hlustaði í vetur á fræðing frá Alþýðusambandinu á stjórnmálanámskeiði hjá Samfylkingunni, þar sem ég var ræðumaður. Hann bullaði tóma frjálshyggju. Ég öfunda ekki ríkisstjórn og þingmenn af að þurfa að hlusta á vitleysingana. Hlustið bara á útlendinga.
Kvörn réttvísinnar

Ég tel, að gögn um svindl og svínarí útrásarbanka og útrásarvíkinga muni finnast. Allar færslur eru tölvukeyrðar og allir bankar taka afrit af heilum netþjónum af öryggisástæðum. Ef afrit hafa verið eyðilögð, er um meðvitaðan glæp að ræða, sem kæra þarf og refsa fyrir. Sennilega eru til afrit af öllu, sem máli skiptir. Pappírstætarar er haldlítil tæki til að fela slóðir á tölvöld. Evu Joly hefur rétt fyrir sér, þegar hún segir slóð peninga ekki afmást auðveldlega. Rannsóknir hafa að vísu farið hægt af stað og glæpamenn hafa haft mikinn tíma. En kvörn réttvísinnar snýst hægt og örugglega.
Áttræður og ellihrumur

Sjálfstæðisflokkurinn er áttræður í dag. Kominn er tími til, að hann hætti puðinu og fari á elliheimili. Búinn að skandalísera nóg. Flokkurinn var upphaf og endir kreppunnar. Bjó til algert bankafrelsi án regluverks. Vinsælasti pólitíkus flokksins er Davíð Oddsson, heimsfrægur fyrir vanhæfni, klúðraði 350 milljörðum rétt fyrir hrunið. Næstvinælastur er Gunnar I. Birgisson, sem styður fjölskyldu sína. Sá þriðji er Árni Johnsen, sem fór í fangelsi fyrir tæknileg mistök. Kvótagreifar ráða núna mestu í flokknum. Hann er hugmyndafræðilega gjaldþrota, eins og kommaflokkar Austur-Evrópu.
Pirraður á blýantsnögurum

Skil vel pirring Mats Josefsson á fundum með blýantsnögurum ráðuneytanna. Þeir eru vanir að velta vöngum og komast að engri niðurstöðu. Þannig var það í kansellíi og rentukammeri gamla tímans. Mats er sagður vera hvassyrtur á fundum. Æsir sig upp gagnvart heimsku og hægagangi blýantsnagara. Þeir eru móðgaðir, ekki vanir slíkri hreinskilni. Þetta minnir mig á heimsókn mína í landbúnaðarráðuneytið til að kvarta um, að þremur óskyldum aðilum hafði verið leigð sama spildan. Ráðuneytisstjórinn og lögfræðingurinn bulluðu út í eitt. Þeir urðu móðgaðir, þegar ég sakaðí þá um forkastanlega stjórnsýslu.
Landsvirkjun falsar tölur

Sigurður Jóhannesson, hagfræðingur við hagfræðistofnun háskólans, segir, að kostnaður við Kárahnjúkavirkjun hafi farið 40-45% fram úr áætlun. Hann reiknar kostnaðinn í dollurum, enda eru tekjurnar í dollurum. Hann segir ennfremur, að Landsvirkjun reyni að fegra bókhaldið með því að hagræða tekjuliðum. Hún hafi búið sér til framvirkar tölur um álverð í stað þess að nota spár sérfræðinga. Þetta þýðir á íslenzku, að Landsvirkjun falsi tölur sínar. Sífellt fleiri halda fram, að íslenzkir orkunotendur niðurgreiði orku til stóriðju. Og að nýju orkuverin séu óviðráðanlegur skuldabaggi á ríkinu.
IceSave-manni hossað

Steinþór Baldursson er ráðinn til að stýra eignaumsýslu Landsbanka. Bloggið lýsir ferli hans svo: Hann er 2007 týpan. Var yfirmaður fyrirtækjaráðgjafar gamla bankans. Trúnaðarvinur Sigurjóns Árnasonar, fyrrverandi bankastjóra. Einn lykilmanna í undirbúningi IceSave ævintýrisins í Bretlandi og Hollandi. Var að undirbúa IceSave ævintýri í Þýzkalandi, þegar hrunið varð. Af því tilefni uppnefndur IceWürst. Ásmundur Stefánsson bankastjóri og Indíafari tók hann fram yfir 200 umsækjendur um starf eignaumsýslustjóra. Fáránlegar ráðningar af þessu tagi munu fyrr eða síðar slátra dáðlausri ríkisstjórn.
Þessi stjórn líka vanhæf

Það gengur ekki, að erlendir sérfræðingar í bankamálum hætti störfum fyrir Ísland til að andmæla seinagangi. Ríkisstjórnin verður að reka af sér slyðruorðið, sem fer hratt um samfélagið. Mats Josefsson er ósáttur við, að ekki er enn búið að stofna eignaumsýslufélag ríkisins. Einnig er hann ósáttur við, að nýju bankastjórarnir afgreiða mál fyrirtækja af geðþótta, án samþættingar. Hann er loks ósáttur við, að ekki er enn búið að skilja milli gömlu og nýju bankanna. Allt eru þetta réttar ábendingar hjá Josefsson. Ríkisstjórnin þarf að taka sér ærlegt tak til að verða ekki talin vanhæf.
Vanhæfir flokksmenn

Berum saman landsfund Sjálfstæðisflokksins og flokksfundinn í Kópavogi. Á báðum stöðum var algerlega vanhæfum mönnum fagnað sem frelsurum. Á landsfundinum var það Davíð Oddsson, sem í fíflaskap brenndi 350 milljarða í Seðlabankanum. Á Kópavogsfundinum var það Gunnar Birgisson, sem gerir engan mun á fé Kópavogs og sínu fé. Hinn dæmigerði kjósandi flokksins er Gunnar Þorsteinsson í Krossinum, sem sagði um dótturfélagið, að fjölskyldum bæri að standa saman. Það eru ekki bara forustumenn hins áttræða flokks, sem hafa reynzt vanhæfir. Almennir flokksmenn eru líka vanhæfir sem kjósendur.
Ógeðfelldir þingmenn

Mér verður óglatt af að hlusta á þingmenn Framsóknar og Borgarahreyfingar. Þeir tala eins og ríkissjóður sé fyrirbæri út í geimnum. Ekki sé til sá vandi, að hann verði ekki leystur með ríkissjóði. Það er rosaleg frekja í þessari hugsun. Ríkissjóður er nefnilega ekkert annað en skattgreiðendur næstu áratuga. Framsókn og Borgarar vilja, að börn okkar og barnabörn borgi fyrir þá. Mér finnst það ógeðfelld hugsun, en hún er því miður útbreidd í samfélaginu. Fólk lítur á ríkissjóð sem limbó, er gera megi kröfur í. En Davíð og Geir gerðu ríkissjóð svo skuldugan, að jaðrar við ríkisgjaldþrot.
Davíð á að sitja inni

Ef einhver einn maður á skilið að sitja í fangelsi eftir hrun þjóðarhags, þá er það Davíð Oddsson. Vitandi um yfirvofandi gjaldþrot bankanna lánaði hann þeim 350 milljarða án þess að taka gild veð. Hann tók bara veð í sjálfum skuldabréfunum, sem urðu verðlaus, þegar bankarnir féllu, meðal annars að frumkvæði hans. Auðvitað átti hann að taka veð í útlánasöfnum bankanna með háum vöxtum. Eins og aðrir seðlabankar heimsins gerðu, þegar bankar komust í hremmingar. Þessi mistök eða réttara sagt fávitaskapur Davíðs er langdýrasti þáttur hrunsins. Nemur hundruðum milljarða króna, sem skattgreiðendur borga.
Nefnd á að auka gegnsæi

Jóhanna Sigurðardóttir ætlar að skipa nefnd til að semja tillögu um breytt upplýsingalög. Nefndin á að miða við lög nágrannaríkjanna og sáttmála Evrópuráðsins um aðgang að upplýsingum. Hún á að skila tillögu fyrir áramót. Þetta er brýnt mál, því að við búum við vond upplýsingalög. Þau voru samin af Páli Hreinssyni, nú hæstaréttardómara, og hafa verið túlkuð af honum í úrskurðarnefnd. Nánast engin mál fjölmiðla hafa komizt gegnum nálarauga nefndarinnar. Vonandi ber Jóhanna gæfu til að skipa nýtt og betra fólk í frumvarpsnefndina. Bati þjóðfélagsins eftir kreppuna byggist á gegnsæi.
Þríkantur óranna í Kópavogi

Spennandi þríkantur í Kópavogi eru umboðsmenn óranna. Einn skipuleggur kynóra, annar trúaróra og sá þriðji peningaóra. Þeir tengjast á ýmsa vegu. Umbar kynóra og trúaróra fóru saman í stólpípur hjá Jónínu Benediktsdóttur í Póllandi. Umsjónarmaður trúaróra reis upp á fundi Flokksins í Kópavogi í gær og varði umsjónarmann peningaæóra gegn ofsóknum öfundsjúkra kommúnista í Samfylkingunni. Dótturfélag peningaóranna kemur útsvarsgreiðendum ekki við. Menn eiga að standa með fjölskyldum sínum, sagði umboðsmaður trúaróranna.
Fávitahæli Seðlabankans

Seðlabankinn á stærstan hlut í vandræðum skattgreiðenda. Í fyrra lánaði hann bönkunum hundruð milljarða króna án þess að taka gild veð. Hann tapaði öllu sínu lánsfé, öfugt við aðra seðlabanka heimsins. Davíð Oddsson ber auðvitað mesta ábyrgð á þessu einstæða rugli. En aðalhagfræðingur bankans ber líka ábyrgð. Og skrítið er, að sá, sem var aðalhagfræðingur í fyrra, skuli nú vera orðinn aðstoðarbankastjóri Seðlabankans. Og að fyrirrennari hans skuli nú talinn líklegur til að verða næsti seðlabankastjóri. Ófært er, að kerfið skuli hafa komið sér upp og ætla áfram að reka fávitahæli í Seðlabankanum.
Beizkt var það ekki

Eftir nokkurt hlé kom ég við á Primavera í gærkvöldi. Fínn matstaður af ítölsku kyni með frönsku ívafi. Borðdúkar og munnþurkur eru hvítar eins og vera ber. Þjónusta skóluð og vel að sér um alla hluti. Eini falstónninn var sjávarréttasúpa með of eindregnu hvítlauksbragði. Saltfiskbollur voru tæpast betri en plokkfiskur í Nóatúni. Bezt forrétta var salat með parmaskinku og trönuberjum. Betri voru aðalréttir: lambahryggvöðvi með kóngasveppasósu og bezt var hrossalund með bláberjum og grappa. Tiramisu í eftirrétt var gott, en espresso kaffi var tæpast nógu beizkt. Forréttir 2.630 kr, aðal 3.780 kr.
Í samræmi við lög og úrslit

Fyrning kvóta er í samræmi við lög, sem segja þjóðina eiga kvótann. Greifar hafa hins vegar krækt í kvótann, sett hann í bókhald sitt og veðsett hann. Fyrningin endurheimtir það, sem þjóðinni ber samkvæmt lögum. Kvótagreifar hafa undanfarnar vikur gengið berserksgang gegn þessum ráðagerðum. Hafa boðað til andófsfunda í sveitarstjórnum, þar sem þeir sitja til borðs með kjörnum fulltrúum. Til dæmis í Vestmannaeyjum. En fyrning kvótans var loforð stjórnarflokkanna í kosningabaráttunni. Þeir sigruðu í kosningunum, mesta ranglæti sögunnar var hafnað. Fyrningin er í samræmi við kosningaúrslitin.
Ekkert er potað í gengið

Gengi krónunnar féll ört í vikunni. Gott er, að innlenda skráningin nálgast þá erlendu. Tvöfalt gengi er í hæsta máta óeðlilegt. Seðlabankinn má ekki kasta peningum í að reyna að halda genginu uppi. Lágt gengi eflir útflutning og dregur úr innflutningi, flýtir fyrir lækningu efnahags okkar. Nær er fyrir bankann að að lækka forvextina, svo að atvinnulífið hressist við að nýju. Núverandi forvextir þjóna engum tilgangi, hvetja ekki einu sinni til innflutnings á fjármagni. Tregða bankans við að hjálpa krónunni er hins vegar engin meinloka. Við megum alls ekki fórna gjaldeyri í vonlaust stolt.
Forstokkuð þjóð

Barátta landvarnarmanna harðnar gegn Evrópu. Við erum vöruð við væntanlegri herskyldu í Evrópusambandinu. Við erum vöruð við eitraðri búvöru frá Evrópu. Froðufellandi fullyrðingar verða stórkarlalegri með hverjum degi. Framsókn og Sjálfstæðið hafa boðað, að flokksaga verði beitt á þingmenn. Þeir fái ekki að styðja þingsályktun um viðræður við bandalagið. Þetta er fyrirboði þess, sem verður, ef viðræður leiða til þjóðaratkvæðagreiðslu. Öll verstu einkenni Íslendinga munu rísa til vegs í þeim bardaga. Íslendingar eru svo forstokkaðir, að þeir munu aldrei samþykkja aðild. Rök skipta þar engu máli.
Hústökufólk á Alþingi

Þingmenn Framsóknar hafast enn við í herbergi, sem þeir hafa hernumið í Alþingishúsinu. Neita að fara í minna herbergi, sem hæfir fámenni flokksins. Hústökumönnum er gramt í geði. Neita að ræða annað en sögulegan rétt sinn til herbergisins frá þeim tíma, þegar flokkurinn var stór. Fundur þingflokka um Evrópu fór allur í að hlusta á grátinn út af herberginu. Þetta er Alþingi í dag. Lögregla hefur enn ekki verið send á vettvang til að saga hurðina og bera lögbrjótana burt. Vafalaust bregzt hún samt skjótt við. Það hefur hún gert annars staðar í bænum, þar sem andsetið hústökufólk hefur verið kært.
Átján varir á Seltjarnarnesi

Varir á Seltjarnarnesi eru átján samkvæmt örnefnakorti. Sumar eru varir frá náttúrunnar hendi, öðrum hefur mannshöndin hjálpað. Þetta eru ein merkustu samgöngutækni og atvinnutæki fortíðarinnar. Samt er þeim enginn gaumur gefinn og margar hafa verið eyðilagðar. Þetta er sama sagan og með merkasta samgöngutæki fortíðarinnar, reiðgöturnar. Þeim er enginn gaumur gefinn og margar hafa verið eyðilagðar. Sama er að segja um vörðurnar, áhugafólk hefur þó sums staðar reynt að halda þeim við, til dæmis á Sprengisandsvegi. Fornleifafræðingar eru uppteknir af húsarústum, en hunza samgöngurústir.
Fyrirhyggjulaust í Gunnarsholti

Til stendur að leyfa Orf-Líftækni ræktun í sumar á erfðabreyttu byggi á víðavangi í Gunnarsholti. Áður var slík ræktun leyfð innanhúss. Framvegis mega veður og vindar feykja þessu byggi í hefðbundna kornakra. Slíkt hefur valdið feiknarlegum kostnaði í Evrópu, þar sem heilir landshlutar og jafnvel heilu ríkin hafa lagt bann við ræktun erfðabreytts korns. Ísland er eina landið í Evrópu, sem ekki krefst sérstakrar merkingar á erfðabreyttum mat. Innan skamms verða íslenzkar landbúnaðarvörur því settar á svartan lista hjá Evrópusambandinu. Að venju er hér vaðið fram af fullkomnu fyrirhyggjuleysi.
Sjöhundruð byltingarmenn

Byltingin á Íslandi varð 21. janúar 2009. Þann dag fór Samfylkingin á taugum í Þjóðleikhúskjallaranum. Með 700 manns og bálköst yfir höfði sér. Þetta var allt og sumt, sem þurfti. Allt annað var aðdragandi. Þar á meðal laugardagar á Austurvelli og borgarafundir í Háskólabíói. Þar á meðal kryddsíldarmótmæli og Borgarahreyfing. Allt þetta samanlagt hefði ekki leitt til stjórnarslita, ef ekki hefði komið til sögunnar dramatíkin um kvöldið 21. janúar. Ég sá hana sjálfur. Þá sleit Samfylkingin sig undan ægivaldi Ingibjargar Sólrúnar Gísladóttur. Aðeins 700 ungmenni byltu stjórnarmynztri frjálshyggjunnar.
Falsspámaður í Seðlabanka

Sumir virðast gera ráð fyrir, að Már Guðmundsson hagfræðingur verði ráðinn seðlabankastjóri. Mér finnst það skrítið. Hann var aðalhagfræðingur bankans til miðs árs 2004. Sem slíkur var hann einn höfunda peningamálastefnunnar, sem varð gjaldþrota í fyrrahaust. Hún velti þá samfélaginu á hvolf. Ég skil ekki, hvaða skilaboð ríkisstjórnin væri að senda, ef slíkur yrði ráðinn. Nær er að ráða umsækjanda, sem var andvígur peningamálastefnunni og varaði við henni. Varla hyggst ríkisstjórnin segja þjóðinni, að hér eftir verði allt eins og áður var í Seðló. Væri verra en að ráða strák úr Samfylkingunni.
Burt með Jón Bjarnason

Jón Bjarnason sjávarútvegsráðherra er ekki vinstri grænn nýja tímans. Hann er bara fyrirgreiðslupólitíkus af gamla skólanum. Hann er landshlutamaður í samkeppni við aðra landshlutamenn, einkum Einar K. Guðfinnsson, fyrrverandi sjávarútvegsráðherra. Sem slíkur sagði hann á Alþingi í gær fyrningu kvótans ekki vera heilaga. Það er rangt. Hún er réttlætismál, sem báðir flokkar stjórnarinnar eru sammála um. Ef Jón Bjarnason ætlar prívat að hafa þetta öðruvísi sem ráðherra, ber að reka hann úr embætti og flokknum. Hann getur þá gengið í Sjálfstæðisflokk kvótagreifanna, þar sem hann á heima.
Gerendur og þolendur

Engeyjarjarlinn Einar Sveinsson í Icelandair segist vera þolandi, ekki gerandi í hruninu. Lét samt fyrirtæki, sem hann stýrði, lána sér hundruð milljóna til að kaupa hluti í græðgisbólunni. Hann var í sömu bólu og aðrir víkingar. Einar er gerandi í hruninu, ekki þolandi. Hann þarf enga samúð, þótt sumt af gróðanum af græðginni hafi farið út um þúfur. Þjóðnýtingu á tapi Icelandair kallar hann ríkissósíalisma, en ég kalla hana kapítalisma andskotans.